Ranskan presidentti Emmanuel Macron otti vastaan pääministeri Juha Sipilän ja muut ilmastohuippukokouksen vieraat Elysee-palatsin pihalla.

Ranskan presidentti Emmanuel Macron otti vastaan pääministeri Juha Sipilän ja muut ilmastohuippukokouksen vieraat Elysee-palatsin pihalla. Ian Langsdon / Epa

Suomi paikkaa ilmastorahoitustaan sijoittamalla 114 miljoonaa euroa Maailmanpankkiryhmän ilmastorahastoon. Pääministeri Juha Sipilä kertoi asiasta Pariisissa, jossa hän osallistuu Ranskan isännöimään One Planet Summit -ilmastotapaamiseen.

PARIISI Vauras Suomi on yksi niistä maista, joiden ilmastorahoitus on viime vuosina pikemminkin vähentynyt.

Nyt linjaan tulee korjaus, lupasi Pariisissa vieraileva pääministeri Juha Sipilä.

Suomi aikoo sijoittaa kehitysmaiden ilmastohankkeisiin kaikkiaan 114 miljoonaa euroa. Varat sijoitetaan 25 vuodeksi ilmastorahastoon, jonka Suomi on perustanut yhdessä Maailmanpankkiryhmään kuuluvan IFC-rahoitysyhtiön kanssa. Kyseessä on Suomen merkittävin kansainväliseen ilmastotyöhön kohdistama rahoitus.

– Varat käytetään kaikkein köyhimpien maiden projekteihin. Tällä summalla saadaan varmasti aikaan määräänsä enemmän, koska mukaan tulee myös yksityisiä sijoittajia, pääministeri Sipilä sanoi.

Trumpin poissaolon ei anneta häiritä

Pääministeri Sipilä kertoi Suomen aikeista muille valtionpäämiehille Pariisissa, jossa hän osallistuu Ranskan presidentin Emmanuel Macronin koolle kutsumaan ilmastotapaamiseen. Tapaamisessa pyritään etsimään julkista ja yksityistä rahaa ilmastonmuutoksen vastaiseen työhön. Siihen osallistuu poliittisia johtajia, sijoittajia ja ympäristöjärjestöjä.

Paikalla olivat muun muassa yhdysvaltalaiset liikemiehet Michael Bloomberg ja Bill Gates, näyttelijä Leonardo DiCaprio ja Yhdysvaltain entinen ulkoministeri John Kerry. Pariisin ilmastosopimuksesta irtautunutta presidenttiä Donald Trumpia ei oltu sen sijaan kutsuttu.

Pääministeri Sipilän mukaan Trumpin poisjäänti heijastui kokouksen tunnelmaan, muttei välttämättä pelkästään huonolla tavalla.

– Yhdysvaltain poisjäänti tuntuu tiivistäneen meidän muiden rivejä. Henki on täällä sellainen, että yhden maan poisjäänti ei saa kaataa muiden ponnisteluja, Sipilä sanoi.

AIHEESTA LISÄÄ:Planeettaa pelastetaan Pariisissa ilman Trumpia – viisi pointtia Pariisin ilmastokokouksesta